text: [{"text_idx": "#000002", "text": "Bilondololwa bya Bipangujo bya mu Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000008", "text": "Bipangwa bya ku Mushipiditu\u2014Lupusa Lwabyo Potudi"}, {"text_idx": "#000009", "text": "Mishipiditu imbi idi na lupusa\u2019ka pa bantu?\nLe tufwaninwe kutyina mishipiditu imbi?"}, {"text_idx": "#000010", "text": "Mishipiditu imbi idi na lupusa\u2019ka pa bantu?"}, {"text_idx": "#000011", "text": "Le tufwaninwe kutyina mishipiditu imbi?"}, {"text_idx": "#000012", "text": "1. Mwanda waka tufwaninwe kuyuka bamwikeulu?"}, {"text_idx": "#000013", "text": "DIVULE kuyuka muntu i ne kuyuka mwikadile kisaka kyandi. Ne kuyuka Yehova Leza nako mo monka, kulomba tujingulule biyampe kisaka kyandi kya bamwikeulu. Bible utela bamwikeulu bu \u201cba\u0304na ba Leza.\u201d (Yoba 38:7) Shi ke pano, badi na kyepelo\u2019ka mu mpango ya Leza? Le ba\u0304ingile ne mwingilo kampanda mu ma\u0304nga ya bantu? Lelo bamwikeulu badi na lupusa pa bu\u0304mi bobe? Shi badi nalo, i lupusa lwa muswelo\u2019ka?"}, {"text_idx": "#000014", "text": "2. Bamwikeulu i batambe kwepi, ne abo bene i banga le?"}, {"text_idx": "#000015", "text": "2 Bible utela bamwikeulu misunsa tutwa na tutwa. Tubandaulei bidi misunsa mityetye\u2019tu tuyuke myanda ibatala. Le bamwikeulu i batambe kwepi? Kolose 1:16 unena\u2019mba: \u201cKupityila kudi aye [Yesu Kidishitu] bintu bikwabo byonso bya\u0304pangilwe mu\u0304lu ne pano pa ntanda pene.\u201d Nanshi bipangwa byonso bya ku mushipiditu bitelwa bu bamwikeulu bya\u0304pangilwe kimo ne kimo na Yehova Leza kupityila kudi wandi Mwana umbedi. Le bamwikeulu i banga? Bible ulombola amba kwa\u0304pangilwe tutwa na tutwa twa midiyo ya bamwikeulu, kadi abo bonso badi na bukomo bukatampe.\u2014N\u0303imbo 103:20. *"}, {"text_idx": "#000016", "text": "3. Yoba 38:4-7 witulombola bika pa bamwikeulu?"}, {"text_idx": "#000017", "text": "3 Bible, Kinenwa kya Leza, witulombola amba pa\u0304adilwe byalwilo bya ntanda, \u201cba\u0304na ba Leza bonso baela nsadi ya tusepo.\u201d (Yoba 38:4-7) Nanshi bamwikeulu ba\u0304di\u2019ko kala\u0304 kumeso kwa bantu kupangwa, enka ne kumeso kwa ntanda kupangibwa\u2019yo. Kino kisonekwa kya Bible kilombola kadi amba bamwikeulu nabo badi na malango, mwanda kinena amba \u2018ba\u0304imbile pamo na nsangaji.\u2019 Kadi tadija, \u201cba\u0304na ba Leza bonso\u201d ba\u0304sangele pamo. Mu kine kitatyi\u2019kya bamwikeulu bonso ba\u0304di belunge umbumo mu kisaka kingidila Yehova Leza."}, {"text_idx": "#000018", "text": "4. Bible ulombola namani amba bamwikeulu ba kiko\u0304keji batele mutyima ku bilonga bantu?"}, {"text_idx": "#000019", "text": "4 Bipangwa bya ku mushipiditu bya kiko\u0304keji bya\u0304tenwe pa kupangwa kwa bantu babajinji, o mwanda bitele mutyima ku kisaka kya muntu kyenda kibaila\u2019ko ne ku kufikidila kwa mpango ya Leza. (Nkindi 8:30, 31; 1 Petelo 1:11, 12) Ino mwenda myaka, bamwikeulu ba\u0304mwene amba bavule mu kisaka kya muntu abaleka kwingidila Umpangi wabo wa buswe. Bine, bamwikeulu ba kiko\u0304keji keba\u0304budilwepo kufi\u0304twa pa kino. Inoko shi nansha muntu umo\u2019tu wajokela kudi Yehova, \u201ckwikalanga nsangaji mu bamwikeulu.\u201d (Luka 15:10) Bamwikeulu byobatele mutyima mpata ku bu\u0304mi bwa boba bengidila Leza, ke kya kutulumukapo shi Yehova we\u0304bengidije divule dine pa kukomeja ne kukinga bengidi bandi ba kiko\u0304keji pano panshi. (Tanga Bahebelu 1:7, 14.) Imvwana\u2019tu bimfwa bimobimo."}, {"text_idx": "#000020", "text": "\u201cLeza wami watume mwikeulu wandi wamumija byakanwa bya bantambo.\u201d\u2014Danyele 6:22"}, {"text_idx": "#000021", "text": "5. I bimfwa\u2019ka bya bukwashi bwa bamwikeulu byotutana mu Bible?"}, {"text_idx": "#000022", "text": "5 Bamwikeulu babidi ba\u0304pandije Lota mwana-mulume moloke ne bandi bana bana-bakaji ku bonakani bwa bibundi bibi bya Sodoma ne Ngomola na kwibalupwila panja pa kifuko\u2019kya. (Ngalwilo 19:15, 16) Tutwa twa myaka pa kupita\u2019po, mupolofeto Danyele wa\u0304elwa mu muta wa bantambo, ino wa\u0304panda\u2019mo, kanena\u2019mba: \u201cLeza wami watume mwikeulu wandi wamumija byakanwa bya bantambo bano.\u201d (Danyele 6:22) Mu myaka katwa kabajinji namo, mwikeulu wa\u0304nyongolwele mutumibwa Petelo mu buloko. (Bilongwa 12:6-11) Kadi bamwikeulu ba\u0304kankamikile Yesu ku ngalwilo ya mwingilo wandi waa\u0304ingile pano panshi. (Mako 1:13) Ne kumeso\u2019tu kwa lufu lwa Yesu, mwikeulu wa\u0304mumweke\u0304le, \u201ckamukomeja.\u201d (Luka 22:43) Bine, i busengi bukatampe bwa\u0304sengelwe Yesu mu byobya bitatyi bya mvubu mpata mu bu\u0304mi bwandi!"}, {"text_idx": "#000023", "text": "6. (a) Bamwikeulu bakin\u0303anga bantu ba Leza namani dyalelo? (b) I bipangujo\u2019ka byotusa kubandaula pano?"}, {"text_idx": "#000024", "text": "6 Dyalelo, bamwikeulu kebakimwekelangapo pato\u0304kelela bantu ba Leza ba pano panshi. Inoko, nansha nankyo, bamwikeulu bakomo ba Leza bakin\u0303anga bantu bandi, nakampata ku kyaka kyo-kyonso kya ku mushipiditu. Bible unena\u2019mba: \u201cMwikeulu wa Yehova webe\u0304la umbukata bwa nsakwa boba bamwakaminwe, webanyongolola.\u201d (N\u0303imbo 34:7) Mwanda waka bino binenwa bitupa busengi bukatampe? Mwanda kudi bipangwa bibi bya ku mushipiditu bikimba kwitonakanya! Le bino bipangwa i ba\u0304ni? Le kobitambile i kwepi? Le i muswelo\u2019ka obikimba kwitusanshija? Pa kuyuka bino, tubandaulei mu ki\u0304pi bya\u0304longekele ku ngalwilo kwa ma\u0304nga ya bantu."}, {"text_idx": "#000025", "text": "7. Satana wa\u0304bombwele bantu bavule namani kudi Leza?"}, {"text_idx": "#000026", "text": "7 Monka motwefundile\u2019kyo mu Shapita wa 3 mu dino dibuku, mwikeulu umo wa\u0304tamije kilokoloko kibi kya kusaka kuludika bakwabo, penepo wa\u0304vundamina kudi Leza. Mwenda myaka uno mwikeulu wa\u0304yukana dya bu Satana Dyabola. (Kusokwelwa 12:9) Mu myaka tutwa 16 ya\u0304londele\u2019po kupwa kwa Eva kongolwa, Satana wa\u0304bwenye kubombola kubwipi kwa bantu bonso kudi Leza, kutalula\u2019mo enka ba kiko\u0304keji batyetye kete, kimfwa Abele, Enoke, ne Noa.\u2014Bahebelu 11:4, 5, 7."}, {"text_idx": "#000027", "text": "8. (a) I muswelo\u2019ka waa\u0304lamukile bamwikeulu bamo ke bandemona? (b) Pa kupanda ku Dilobe dya mu mafuku a Noa, i bika bya\u0304longele bandemona?"}, {"text_idx": "#000028", "text": "8 Kufika mu mafuku a Noa, bamwikeulu bakwabo ba\u0304tombokela Yehova. Ba\u0304shiya bi\u0304kalo byabo mu kisaka kya mu\u0304lu kya Leza, ba\u0304iya pano panshi, ba\u0304vwala imbidi ya misunya. Mwanda waka? Tutanga mu Ngalwilo 6:2 amba: \u201cBa\u0304na ba Leza bana-balume bamwene\u2019mba ba\u0304na bana-bakaji ba bantu i ba buya bwa dyangi, ino basonga bakaji muswidile mityima yabo.\u201d Inoko Yehova Leza ka\u0304lekelepo bino bilongwa bya bano bamwikeulu ne bubole bwa\u0304ikele\u2019ko umbantu byendelele. Ino wa\u0304letele pano panshi dilobe dya\u0304lobeje ntanda yonso ne kukombeleja babi bonsololo, ino wa\u0304lama\u2019nka bengidi bandi ba kiko\u0304keji. (Ngalwilo 7:17, 23) Papo, bamwikeulu bantomboki, nansha bandemona, pa kukolelwa, ba\u0304vula imbidi yabo ya misunya, ba\u0304jokela mu\u0304lu bu bipangwa bya ku mushipiditu. Mu uno muswelo, be\u0304kupile abo bene ku mutamba wa Dyabola, wa\u0304ikele ke \u201cmulopwe wa bandemona.\u201d\u2014Mateo 9:34."}, {"text_idx": "#000029", "text": "9. (a) I bika bya\u0304fikile bandemona poba\u0304joke\u0304le mu\u0304lu? (b) Tukabandaula bika bingidijanga bandemona?"}, {"text_idx": "#000030", "text": "9 Bamwikeulu bampikwa kiko\u0304keji pa kujokela mu\u0304lu, ba\u0304mwenwe\u2019nka bu babisumbule pamo\u2019nka bwa mfumwabo Satana. (2 Petelo 2:4) Shako kebakikokejapo kuvwala monka imbidi ya bantu, inoko badi na lupusa lubi mpata pa bantu. Bine Satana, \u201congolanga ntanda yonso ikelwe na bantu\u201d mwanda bano bandemona bamwelanga\u2019ko kuboko. (Kusokwelwa 12:9; 1 Yoano 5:19) Namani? Nakampata, bandemona bengidijanga manwa a kongola nao bantu. (Tanga 2 Kodinda 2:11.) Nanshi tubandaulei\u2019ko manwa amoamo."}, {"text_idx": "#000031", "text": "10 Bandemona bengidijanga majende mwanda wa kongola bantu. Majende i kwisamba nansha kwingila abe mwine na bandemona nansha kupityila kudi kilumbu. Bible ujidikile majende kadi witudyumuna tunyeme kintu kyo-kyonso kikwatan\u0303ene nao. (Ngalatea 5:19-21) Ku bandemona, majende adi pamo\u2019nka na mwikadile kyambo ku biluwe bya mwita wa lui. Kiluwe wingidijanga byambo bishileshile pa kukwata mwita palapala. Mo monka ne mishipiditu imbi nayo, ingidijanga majende meshileshile mwanda wa kutweja bantu ba miswelo yonso mu lupusa lwabo."}, {"text_idx": "#000033", "text": "11 Kyambo kimo bidi kingidijanga bandemona i lubuko. Le lubuko i bika? I kukimba kuyuka myanda ya kumeso nansha myanda mifyame. Miswelo imo ya lubuko i ino: lubuko lwa malumba a n\u0303enyenye, lwa musheta, lwa mwavi, lwa kutala mishiko ya mu bikasala, lwa miloto, ne lwa kushintulula bilotwa. Nansha bantu bavule byobamona amba kubuka kekudipo na kyaka, ino Bible aye ulombola amba bambuki ne mishipiditu imbi badi mu dikuta dimo. Kimfwa, mu Bilongwa 16:16-18 mutelelwe \u201cndemona wa lubuko\u201d wa\u0304di ukwasha nsongwakaji abuke \u201clubuko.\u201d Ino ndemona pa kupangwa mwadi, ne bukomo bwa kubuka bwine bwamupwa\u2019mo."}, {"text_idx": "#000034", "text": "Bandemona bengidijanga miswelo mishileshile pa kongola bantu"}, {"text_idx": "#000036", "text": "12 Muswelo mukwabo bandemona obongolanga nao bantu i na kwibakankamika bepangule bafu. Divule bantu badila lufu lwa muntu obaswele bongolwanga na milangwe ya bubela itala pa boba bafwile. Bwana-vidye ubwanya kulombola myanda ya pa bula nansha kwisamba na diwi diifwene na dya mwendi. Ku mfulo bantu bakulupila amba bafwile i bo\u0304mi ne kwisamba nabo kukakwasha boba bakidi bo\u0304mi batyumwine umanwi njia yobadi nayo. Ino na bubine \u201cbusengi\u201d bo-bonso bwa uno muswelo i bwa bubela kadi buleta kyaka. Mwanda waka? Mwanda bandemona bakokeja kwiula diwi dya muntu ufwile ne kupa bwana-vidye myanda itala pa muntu ufwile\u2019wa. (1 Samwele 28:3-19) Ne kadi, monka motwefundile mu Shapita wa 6, bafwe kebadi\u2019kopo. (N\u0303imbo 115:17) O mwanda yense \u201cwipangula bafu\u201d i mongolwe na mishipiditu imbi kadi kalon\u0303angapo kiswa-mutyima kya Leza. (Tanga Kupituluka 18:10, 11; Isaya 8:19) O mwanda dyumuka ne kusumbula kino kyambo kileta kyaka kitelwe na bandemona."}, {"text_idx": "#000037", "text": "13. Bavule badi batyina dibajinji bandemona pano kebaleke kwikala na bika?"}, {"text_idx": "#000038", "text": "13 Mishipiditu imbi keyongolangapo enka bantu kwapwa, ino kadi ibazakajanga. Dyalelo, Satana ne bandemona bandi bayukile amba kubebashadila \u201ckakitatyi katyetye\u201d bukomo bwabo bwa kwingila bupwe, o mwanda pano po pene pobasanshija bantu kutabuka. (Kusokwelwa 12:12, 17) Nansha nankyo, tununu ne tununu twa bantu badi batyina nyeke ino mishipiditu imbi pano ke baleke kwikala na uno moyo. Moyo webapwile namani? Le muntu ukalonga bika nansha shi ke mupwe kala kwikuja mu bya majende?"}, {"text_idx": "#000039", "text": "14. I muswelo\u2019ka otukesombolola ku mishipiditu imbi pamo bwa bene Kidishitu ba mu myaka katwa kabajinji ba mu Efisesa?"}, {"text_idx": "#000040", "text": "14 Bible witulombola muswelo wa kukomena mishipiditu imbi ne muswelo wa kwisombolola mu makasa abo. Imvwana kimfwa kya bene Kidishitu ba mu myaka katwa kabajinji ba mu kibundi kya Efisesa. Mwa\u0304di bamo ba\u0304di balonga bya majende kumeso kwa kwikala bene Kidishitu. Le ba\u0304longele namani kitatyi kyoba\u0304tyibile mbila ya kuleka bya majende? Bible unena\u2019mba: \u201cBavule badi balonga bya malen\u0303anya baile na mabuku abo pamo basoka\u2019o ku meso a bonso.\u201d (Bilongwa 19:19) Bano bene Kidishitu bapya ba\u0304so\u0304kele bitabo byabo bya majende, ba\u0304shiya kimfwa kya kulonda boba bonso bakimba kukomena mishipiditu imbi dyalelo. Bantu basaka kwingidila Yehova bafwaninwe kusumbula kintu kyo-kyonso kikwatan\u0303ene na majende. Kimfwa bitabo, mapepala, masinema, bifwatulo bya ku lubumbu, ne minjiki ikankamika bantu kulonga bya majende ne kwiamwekeja bu mayampe ne atobala. Mu bino mubadilwa ne tuku\u0304ya ne tuyaba nansha bijimba byonso bya kwishi\u0304ka ku bibi.\u20141 Kodinda 10:21."}, {"text_idx": "#000042", "text": "15 Mutumibwa Polo wa\u0304tumi\u0304ne bene Kidishitu ba mu Efisesa mukanda, myaka kampanda abo ke bapwe kuso\u0304ka mabuku a majende, amba: \u201cBulwi botudi nabo, [i bwa] na bibumbo bya mishipiditu mibi.\u201d (Efisesa 6:12) Nanshi bandemona ba\u0304di kebalekele\u2019byo. Ba\u0304di bakyendelela na kukimba miswelo ya kwibanekenya. Penepo i bika bikwabo bya\u0304di bifwaninwe kulonga\u2019po boba bene Kidishitu? Polo amba: \u201cTekunai ngabo mikatampe ya lwitabijo, mine yomukabula nayo miketo yonso ya mudilo ya yewa umbi,\u201d ke Satana kadi. (Efisesa 6:16) Wimvwane ngabo yetu ya lwitabijo i mikatampe, nankyo ne lupaka lwa kukomena mishipiditu imbi nalo lukekala lukatampe.\u2014Mateo 17:20."}, {"text_idx": "#000044", "text": "16 Penepo tukokeja namani kukomeja lwitabijo lwetu? I na kwifunda Bible. Bukomo bwa lubumbu bulondanga mungya bukomo bwa kyalwilo kyalo. Ne bukomo bwa lwitabijo lwetu nabo mo monka, bulondanga mungya bukomo bwa kyalwilo kyalo, ko kunena\u2019mba buyuki bwa binebine bwa Bible, Kinenwa kya Leza. Shi tutanga ne kwifunda Bible difuku ne difuku, nabya lwitabijo lwetu lukekala lukomo. Pamo\u2019nka bwa lubumbu lukomo, lwitabijo luketukinga ku lupusa lonso lwa mishipiditu imbi.\u20141 Yoano 5:5."}, {"text_idx": "#000046", "text": "17 Le bene Kidishitu ba mu Efisesa ba\u0304di bafwaninwe kulonga bika bikwabo? Ba\u0304di basakilwa bulami bukwabo mwanda ba\u0304di mu kibundi muyule bilongwa bya bundemona. O mwanda Polo we\u0304banene amba bekwate\u2019ko na kulombela \u201cnyeke milombelo ya miswelo yonso ne kwabija kyaba kyonso mu mushipiditu.\u201d (Efisesa 6:18) Netu byotudi mu ntanda iyudile bilongwa bya bundemona, kulomba Yehova na kininga amba etulame kudi na mvubu pa kukomena mishipiditu imbi. Bine, tufwaninwe kutela dijina dya Yehova mu milombelo yetu. (Tanga Nkindi 18:10.) Nanshi tufwaninwe kwendelela na kulomba Leza amba: \u201cwitunyongolole kudi yewa umbi,\u201d Satana Dyabola. (Mateo 6:13) Yehova ukalondolola ino milombelo yetu ya kininga.\u2014N\u0303imbo 145:19."}, {"text_idx": "#000048", "text": "18 Mishipiditu imbi iletanga kyaka, ino shi tukomena Dyabola ne kufwena kudi Leza na kulonga kiswa-mutyima kyandi, nabya ketudipo ne kya kwiityinina. (Tanga Yakoba 4:7, 8.) Bukomo bwa mishipiditu imbi i bwa kipindi. Ya\u0304pelwe mfuto mu mafuku a Noa, kadi itengele kutyibilwa butyibi bwa mfulo mu mafuku a\u0304ya kumeso. (Yude 6) Vuluka kadi amba bamwikeulu ba Yehova ba bukomo betulamanga. (2 Balopwe 6:15-17) Bano bamwikeulu boloke basakanga betumona tunekenya mishipiditu imbi. Badi pamo bwa betukankamika twendelele kumeso. Nanshi tulamatei nyeke kudi Yehova ne ku kisaka kyandi kya bipangwa bya kiko\u0304keji bya ku mushipiditu. Twijibei ku miswelo yo-yonso ya majende, ino tulondei nyeke madingi adi mu Kinenwa kya Leza. (1 Petelo 5:6, 7; 2 Petelo 2:9) Nankyo tukakulupila kunekenya bulwi botulwa na mishipiditu imbi."}, {"text_idx": "#000049", "text": "19 Ino mwanda waka Leza ukilekele mishipiditu imbi ne bibi byonso bisusula bantu mpata? Kino kipangujo kisa kulondololwa mu shapita ulonda\u2019ko."}, {"text_idx": "#000050", "text": "^ mus. 2 Kusokwelwa 5:11 wisambila pa bamwikeulu ba kiko\u0304keji amba: \u201cBungi bwabo badi tununu makumi twa tununu makumi,\u201d Nanshi Bible ulombola amba bamwikeulu bapangilwe i midiyo tutwa na tutwa."}, {"text_idx": "#000051", "text": "Bamwikeulu ba kiko\u0304keji bakwashanga\u2019ko boba bengidila Yehova.\u2014Bahebelu 1:7, 14.\nSatana ne bandemona bandi bongolanga bantu ne kwibabombola kudi Leza.\u2014Kusokwelwa 12:9.\nShi ulonge kiswa-mutyima kya Leza ne kukomena Dyabola, Satana ukakunyema.\u2014Yakoba 4:7, 8."}, {"text_idx": "#000052", "text": "Bamwikeulu ba kiko\u0304keji bakwashanga\u2019ko boba bengidila Yehova.\u2014Bahebelu 1:7, 14."}, {"text_idx": "#000053", "text": "Satana ne bandemona bandi bongolanga bantu ne kwibabombola kudi Leza.\u2014Kusokwelwa 12:9."}]